Document ID: 32014R0205

KOMISIJOS ĮGYVENDINIMO REGLAMENTAS (ES) Nr. 205/2014
2014 m. kovo 4 d.
kuriuo nustatomos vienodos Europos Parlamento ir Tarybos reglamento (ES) Nr. 1260/2013 dėl Europos demografinės statistikos duomenų skirstymo, terminų ir duomenų tikslinimo nuostatų įgyvendinimo sąlygos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. lapkričio 20 d. Europos Parlamento ir Tarybos reglamentą (ES) Nr. 1260/2013 dėl Europos demografinės statistikos (1), ypač į jo 3 straipsnio 4 dalį,
kadangi:
(1)
Reglamentu (ES) Nr. 1260/2013 nustatoma bendra teisinė sistemingo Europos gyventojų ir natūralios gyventojų kaitos įvykių statistikos plėtros, rengimo ir sklaidos sistema;
(2)
norint užtikrinti, kad gyventojų ir natūralios gyventojų kaitos įvykių statistiniai duomenys, kuriuos valstybės narės teikia pagal Reglamentą (ES) Nr. 1260/2013, būtų aukštos kokybės, palyginami ir nuoseklūs, ir kad būtų galima rengti patikimas Sąjungos masto apžvalgas, šie duomenys turėtų būti suskirstyti;
(3)
todėl Komisijai turėtų būti teikiami pagal teritorinius vienetus, nustatytus 2003 m. gegužės 26 d. Europos Parlamento ir Tarybos reglamentu (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (2), suskirstyti duomenys;
(4)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomos vienodos duomenų, kuriuos būtina teikti pagal Reglamentą (ES) Nr. 1260/2013, skirstymo, terminų ir tikslinimo sąlygos.
2 straipsnis
Apibrėžtys
Vartojami terminai, kurių apibrėžtys nustatytos Reglamente (ES) Nr. 1260/2013. Kitų šiame reglamente vartojamų terminų apibrėžtys yra šios:
a) amžius tam tikrą datą (ataskaitinę datą ar įvykio datą)- laikotarpis nuo gimimo datos iki tam tikros datos, išreikštas sukakusių metų skaičiumi;
b) asmens gimimo šalis- asmens motinos įprastinės gyvenamosios vietos šalis (taikant esamas jos ribas, jeigu yra atitinkamos informacijos) gimdymo metu arba, jei šios informacijos nėra, šalis (taikant esamas jos ribas, jeigu yra atitinkamos informacijos), kurioje asmuo gimė;
c) motinos gimimo šalis- yra motinos gimimo šalis;
d) pilietybė- ypatingas asmens ir jo valstybės teisinis ryšis, kuris atsiranda gimus ar dėl natūralizacijos, nesvarbu, ar tai įvyksta dėl pareiškimo, pasirinkimo, santuokos, ar pasinaudojus kitomis nacionalinėje teisėje numatytomis priemonėmis;
e) gimimo eiliškumas- gyvo gimusio kūdikio eilės tvarka, palyginti su visais kitais jo motinos gyvais pagimdytais kūdikiais;
f) įvykio mėnuo- kalendorinis įvykio mėnuo;
g) gimimo metai- kalendoriniai gimimo metai;
h) valstybė narė- šalis, kuri ataskaitinių metų pabaigoje yra Europos Sąjungos narė.
3 straipsnis
Suskirstymas ir statistinių duomenų lentelės
Komisijai (Eurostatui) pagal Reglamentą (ES) Nr. 1260/2013 teiktini duomenys skirstomi taip, kaip nurodyta I priede.
Komisijai (Eurostatui) teiktinos statistinių duomenų lentelės pateikiamos II priede.
4 straipsnis
Terminai
1. Kiekvienais metais per šešis mėnesius nuo ataskaitinių metų pabaigos valstybės narės Komisijai (Eurostatui) pateikia išankstinius šalies bendro gyventojų skaičiaus, bendro gyvų gimusių kūdikių skaičiaus ir bendro mirusių asmenų skaičiaus duomenis, kaip apibūdinta II priedo 1 punkte.
2. Kiekvienais metais per 12 mėnesių nuo ataskaitinių metų pabaigos valstybės narės Komisijai (Eurostatui) pateikia šalies ir regioninius duomenis, kaip apibūdinta II priedo 2 punkte, ir susijusius standartinius metaduomenis (laikydamiesi Euro SDMX metaduomenų struktūros).
3. Kiekvienais metais iki ataskaitinių metų lapkričio 30 d. valstybės narės Komisijai (Eurostatui) pateikia išankstinius mėnesinius tų ataskaitinių metų bent pirmųjų šešių mėnesių bendro gyvų gimusių kūdikių skaičiaus ir bendro mirusių asmenų skaičiaus duomenis, kaip apibūdinta II priedo 3 punkte.
5 straipsnis
Duomenų tikslinimas
1. Apie bet kokius planuojamus pagal 4 straipsnio 2 dalį pateiktų duomenų tikslinimus valstybės narės Komisijai (Eurostatui) praneša ne vėliau kaip likus vienai savaitei iki patikslintų duomenų paskelbimo atitinkamoje valstybėje narėje.
2. Valstybės narės pateikia Komisijai (Eurostatui) visus patikslintus duomenis ne vėliau kaip praėjus vienai savaitei po tų duomenų paskelbimo.
3. Valstybės narės užtikrina, kad visi Komisijai (Eurostatui) pateikti patikslinti duomenys atitiktų visą pagal 4 straipsnio 2 dalį pateiktų duomenų rinkinį.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 4 d.

Labels: 12
0
18
19